text: [{"text_idx": "#000006", "text": "Ho\u0301ast f\u00f8royska songkvinnan Linda Andrews og f\u00f8royska dansarinnan Vi\u0301gdis Hentze Olsen vo\u0301ru vi\u00f0 til at tryggja danska Eurovision vinnaranum DQ atgongd til sto\u0301ru evropeisku finaluna i\u0301 Helsinki, so ver\u00f0ur hv\u00f8rgin teirra at si\u0301ggja a\u0301 pallinum leygarkv\u00f8ldi\u00f0, ta\u0301 v\u00e6ntandi v\u00e6l yvir 100 millio\u0301nir hyggjarar seta seg frammanfyri sjo\u0301nvarpsski\u0301ggjan."}, {"text_idx": "#000007", "text": "Upprunaliga skuldu b\u00e6\u00f0i Linda og Vi\u0301gdis vi\u00f0 til Finlands, og Linda hevur somulei\u00f0is sungi\u00f0 ko\u0301r a\u0301 uppt\u00f8kunum av vinnaralagnum Drama Queen, i\u00f0 hevur veri\u00f0 no\u0301gv at hoyrt i\u0301 Danmark. Men ta\u0301 avtorna\u00f0i, fingu Linda og Vi\u0301gdis at vita, at t\u00e6r ikki sluppu vi\u00f0 til Finlands. Ta\u00f0 er koreografurin hja\u0301 Danmarks Radio, i\u00f0 hevur lagt framf\u00f8rsluna hja\u0301 DQ til r\u00e6ttis, sum hevur vraka\u00f0 f\u00f8roysku luttakarnar. Grundgevingin var, at Linda ikki dugur no\u0301g v\u00e6l at dansa og at Vi\u0301gdis ikki dugur no\u0301g v\u00e6l at syngja. Ny\u0301ggja koreografiin kravdi, at talan var um dansandi ko\u0301rsangarar, og so var ikki pla\u0301ss til ikki dansandi ko\u0301rsangarinnuna Lindu og ikki syngjandi dansarinnuna Vi\u0301gdis. Sostatt mugu f\u00f8royingar brynja seg vi\u00f0 toli, ta\u00f0 ver\u00f0ur sostatt minst eitt a\u0301r inntil vit a\u0301 fyrsta sinni sleppa at uppliva ein f\u00f8roying i\u0301 Eurovision finaluni ella i\u0301 grand prixnum, sum ta\u00f0 eitur a\u0301 go\u0301\u00f0um gomlum f\u00f8royskum."}, {"text_idx": "#000008", "text": "Hava dansa\u00f0 saman i\u0301 20 a\u0301r"}, {"text_idx": "#000009", "text": "Rannva\u0301 Ka\u0301rado\u0301ttir og Kristina S\u00f8rensen vo\u0301ru sera v\u00e6l n\u00f8gdar vi\u00f0 framf\u00f8rslurnar av Rout Entry, ta\u0301 vit fingu or\u00f0 a\u0301 t\u00e6r. Ba\u0301\u00f0ar hildu, at hetta hev\u00f0i rigga\u00f0 v\u00e6l, og fyrstu afturmeldingarnar vo\u0301ru jaligar."}, {"text_idx": "#000010", "text": "\u201cVit hava dansa saman, si\u0301\u00f0an vit vo\u0301ru 10 a\u0301r og byrja\u00f0u at ganga til dans hja\u0301 Elsu Mariu\u201d, grei\u00f0ir Kristina S\u00f8rensen fra\u0301. Si\u0301\u00f0an hetta hava hon og Rannva\u0301 Ka\u0301rado\u0301ttir arbeitt saman i\u0301 no\u0301gvum ymiskum verk\u00e6tlanum. Ta\u0301 t\u00e6r so ba\u0301\u00f0ar enda\u00f0u a\u0301 London Contemporary Dance School, var natu\u0301rligt at samstarvi\u00f0 helt fram. Hetta hevur givi\u00f0 f\u00f8royingum, bretum og danum fleiri spennandi framf\u00f8rslur, ikki minst framf\u00f8rsluna, i\u00f0 var\u00f0 gj\u00f8rd til Dansolution kappingina i\u0301 fj\u00f8r. Saman vi\u00f0 sku\u0301lafelaganum Seke Chimutengwende gj\u00f8rdu t\u00e6r eitt stykki, og dansa\u00f0u seg til sigurin i\u0301 sto\u0301ru donsku kappingini a\u0301 Dansescenen a\u0301 \u00d8sterbro i\u0301 Keypmannahavn. Hesin sigur gav teimum m\u00f8guleikan at gera stykki\u00f0 Rout Entry, i\u00f0 tey ju\u0301st hava vi\u0301st a\u0301 Dansescenen."}, {"text_idx": "#000011", "text": "Rannva\u0301 Ka\u0301rado\u0301ttir melda\u00f0i seg til Dansoloution og fekk sku\u0301lafelagarnar Kristinu og Seke vi\u00f0 s\u00e6r sum dansarar. Rannva\u0301 er koreografur a\u0301 verk\u00e6tlanini. Men stykkini eru i\u0301 sto\u0301ran mun skapt i\u0301 felagskapi grei\u00f0ir Kristina fra\u0301, \u201cVit koma \u00f8ll vi\u00f0 uppskotum um r\u00f8rslir. Men ta\u00f0 er eisini gott, at ein hevur endaligu avger\u00f0ina, solei\u00f0is at vit koma vi\u0301\u00f0ari\u201d."}, {"text_idx": "#000014", "text": "T\u00e6r eru ba\u0301\u00f0ar v\u00e6l n\u00f8gdar vi\u00f0 framf\u00f8rslurnar, nu\u0301 t\u00e6r eru lidnar a\u0301 Dansescenen og i\u0301 n\u00e6stum fara a\u0301 fer\u00f0 til A\u030arhus vi\u00f0 Short Stories. Kristina sigur, at a\u0301sko\u00f0ararnir hava tiki\u00f0 v\u00e6l i\u0301mo\u0301ti teimum, og afturmeldingarnar hava veri\u00f0 jaligar."}, {"text_idx": "#000015", "text": "Kristina og Rannva\u0301 hava veri\u00f0 no\u0301gv i\u0301 Danmark seinasta a\u0301ri\u00f0. Fyrst i\u0301 sambandi vi\u00f0 Dansolution og so i\u0301 sambandi vi\u00f0 Rout Entry. Kristina er flutt til Keypmannahavn og ver\u00f0ur her fyribils hetta a\u0301ri\u00f0. Aftan a\u0301 ta\u00f0, kann lei\u00f0in ganga no\u0301gv ymisk st\u00f8\u00f0, ella kanska ver\u00f0ur hon verandi. Hon sigur, at hon hevur no\u0301gvar og spennandi \u00e6tlanir, men vil helst ikki avdu\u0301ka t\u00e6r enn. Okkurt er to\u0301 alment, hon skal saman vi\u00f0 Ra\u0301nnva\u0301 millum anna\u00f0 luttaka a\u0301 Ung I Norden i\u0301 F\u00f8royum i\u0301 summar, og ba\u0301\u00f0ar eru eisini vi\u00f0 i\u0301 operaini hja\u0301 Sunnleivi Rasmussen, i\u00f0 ver\u00f0ur sett upp i\u0301 F\u00f8royum i\u0301 heyst."}, {"text_idx": "#000018", "text": "Kristina gj\u00f8rdi herfyri eitt stykki\u00f0 saman vi\u00f0 Da\u0301njal a\u0301 Neystab\u00f8 a\u0301 Skole for moderne dans. Hetta stykki\u00f0 var\u00f0 eisini sy\u0301nt i\u0301 F\u00f8royum, og hetta at samstarva vi\u00f0 listafo\u0301lk innan a\u00f0rar listagreinar er naka\u00f0, i\u00f0 Kristina metur vera sera a\u0301hugavert. Hon kundi hugsa s\u00e6r, at gj\u00f8rt meira av ti\u0301lkum, og t.d. at fingi\u00f0 ein sjo\u0301nleikara vi\u00f0, solei\u00f0is at dansur, to\u0301nleikur og sjo\u0301nleikur kundu virka\u00f0 saman i\u0301 eini framf\u00f8rslu."}, {"text_idx": "#000019", "text": "Umframt operaina og Ung i Norden hava Rannva\u0301 og Kristina ikki nakrar beinlei\u00f0is samstarvs\u00e6tlanir i\u0301 n\u00e6stum. Men ta\u00f0 tykist to\u0301 eingin ivi at vera um, at hesar ba\u0301\u00f0ar ver\u00f0a aftur at si\u0301ggja a\u0301 palli saman. Ba\u0301\u00f0ar vi\u0301sa a\u0301, at ta\u00f0 ikki eru so no\u0301gvir f\u00f8royingar, i\u00f0 fa\u0301ast vi\u00f0 moderna\u00f0an dans, ti\u0301 er samstarvi\u00f0 r\u00e6ttiliga upplagt."}, {"text_idx": "#000021", "text": "Dansescenen a\u0301 \u00d8sterbro var i\u0301latin sum ein kolonihavi fy\u0301ra kv\u00f8ld i\u0301 farnu viku, ta\u0301 h\u00f8lini l\u00f8gdu pall til Short Stories \u2013 Nu med havenisse. Fimm stutts\u00f8gur i\u0301 dansili\u0301ki lagdar til r\u00e6ttis av fimm ymiskum koreografum. Millum koreografarnar var Rannva\u0301 Ka\u0301rado\u0301ttir, i\u00f0 eisini dansa\u00f0i sja\u0301lv saman vi\u00f0 f\u00f8roysku Kristinu S\u00f8rensen og Londonbu\u0301gvanum Seke Chimutengwende."}, {"text_idx": "#000023", "text": "Hetta var so gj\u00f8gnumf\u00f8rt, at eg bilti m\u00e6r inn, at kolonihavin mundi vera tema i\u0301 stutts\u00f8gunum eisini. Ti\u0301 gj\u00f8rdist eg ikki s\u00f8rt kl\u00f8kkur av, hvussu illa fyrsta stykki\u00f0 passa\u00f0i inn i\u0301 karmarnar. Stykki\u00f0 Many Faced Man er eitt sterkt r\u00e6ttiliga andskr\u00e6miligt og samstundis sterkt andaligt stykki, i\u00f0 byggir a\u0301 brot u\u0301r Bi\u0301bliuni. Dansarin Eric Butler var bergtakandi, og ljo\u0301\u00f0spori\u00f0 var flott. Ta\u00f0 ljo\u0301ta var heilt \u00f8giliga flotta. Ti\u0301anverri hev\u00f0i koreografurin Helen Saunders roynt at koma dekan ov vi\u0301\u00f0a um, og stykki\u00f0 misti styrki\u00f0 i\u0301 fleiri brotum, i\u00f0 ikki livdu upp til sterku byrjanina."}, {"text_idx": "#000025", "text": "Stykki\u00f0 Forestillinger er lagt til r\u00e6ttis av Kasper Daugaard Poulsen. Hvat ein ti\u0301li\u0301k framf\u00f8rsla gj\u00f8rdi a\u0301 einum virdum palli sum Dansescenen, skilji eg ikki. Stykki\u00f0 er bygt a\u0301 tri\u0301ggjar upplivingar av sama dansi. T\u00e6r ba\u0301\u00f0ar i\u0301 dansa\u00f0u ga\u0301lva\u00f0u og vingla\u00f0u runt a\u0301 pallinum i\u0301 n\u00f8kur a\u0301vi\u0301s mynstur, fyrst i\u0301l\u00e6tnar jogging draktir, si\u0301\u00f0an i\u0301 latex kynsli\u0301vskl\u00e6\u00f0um og at enda i\u0301latnar sto\u0301rar bamsidraktir. Hetta fekk fleiri av a\u0301sko\u00f0arunum at flenna har\u00f0m\u00e6ltir, me\u00f0an eg saman vi\u00f0 fleiri av hinum a\u0301sko\u00f0arunum geispa\u00f0u."}, {"text_idx": "#000026", "text": "Si\u0301\u00f0an skuldi ny\u0301tt undirlag leggjast a\u0301 pallin. A\u0301\u00f0renn stykki\u00f0 Rout Entry hja\u0301 Dansolution vinnaranum skuldi vi\u0301sast. Ti\u0301 var ein longri ste\u00f0gur, har vit aftur vo\u0301r\u00f0u flutt inn aftur i\u0301 koloniurtagar\u00f0in. Vit kundu keypa okkum ny\u0301ggjar rey\u00f0ar sodavatnir i\u0301 urtagar\u00f0sbarrini. I\u0301 ha\u0301talarunum sungu Keld og Hilda Heick og onnur dansktop n\u00f8vn, heilt til klokkan ringdi. Ste\u00f0gurin var av, enn einafer\u00f0 skuldu vit kasta koloniurtagar\u00f0in av okkum og uppliva dansin."}, {"text_idx": "#000027", "text": "Rout Entry er skapt i\u0301 samstarvi millum Rannva\u0301 Ka\u0301rado\u0301ttir, Kristinu S\u00f8rensen og Seke Chimutengwende. Tey hava \u00f8ll gingi\u00f0 a\u0301 London Contemporary Dance School og hava samstarva\u00f0 i\u0301 ymiskum verk\u00e6tlanum. M.a. vunnu tey Dansolution i\u0301 september i\u0301 fj\u00f8r. Tey dansa eisini sja\u0301lvi i\u0301 Rout Entry. Stykki\u00f0 er i\u0301 fleiri ymiskum partum. I\u0301 fyrsta parti h\u00f8vdu tey hv\u00f8r si\u0301na pu\u0301tu vi\u00f0 a\u0301 pallin- Pu\u0301tan var\u00f0 a\u0301 onkran ha\u0301tt berandi luturin i\u0301 dansinum hja\u0301 hv\u00f8rjum einst\u00f8kum dansara. Tey sto\u0301u a\u0301 henni, lo\u0301gu a\u0301 henni og veipa\u00f0u vi\u00f0 henni. Framf\u00f8rslan var kny\u0301tt at pu\u0301tunum, og hesin o\u0301sannli\u0301ki dansilutur rigga\u00f0i v\u00e6l. Tann annars n\u00e6stan fullkomna synkroniseringin av dansinum, gj\u00f8rdist enn ty\u0301\u00f0iligari av o\u0301temjandi pu\u0301tunum, i\u00f0 ikki kundu synkroniserast i\u0301 li\u0301ka sto\u0301ran mun. Kristina seg\u00f0i seinni, at tey h\u00f8vdu arbeitt no\u0301gv vi\u00f0 pressisio\u0301n i\u0301 pu\u0301tur\u00f8rslunum. Hon mintist i\u0301kki heilt, hvi\u0301, ta\u00f0 enda\u00f0i vi\u00f0, at ver\u00f0a pu\u0301tir tey arbeiddu vi\u00f0. Rannva\u0301 greiddi fra\u0301, at tey fegin vildu arbei\u00f0a vi\u00f0 onkrum, i\u00f0 ikki var heilt vanligt. Hetta er sama dri\u0301vmegi, i\u00f0 gj\u00f8rdi at tey bru\u0301ktu bananir i\u0301 framf\u00f8rsluni a\u0301 Dansolution. Ta\u00f0 at eksperimentera vi\u00f0 o\u0301vandum umst\u00f8um er avbjo\u0301\u00f0andi, og ger arbei\u00f0i meira spennandi\u00f0."}, {"text_idx": "#000028", "text": "Hesin fyrsti partur av framf\u00f8rsluni virkar\u00f0i sera sterkur, dansurin uttan to\u0301nleik, fra\u0301li\u0301ka synkroniseringin og tilvita\u00f0u brotini i\u0301 synkroniseringini skaptu li\u0301v i\u0301 framf\u00f8rsluna."}, {"text_idx": "#000030", "text": "Stykki\u00f0 teknar samansp\u00e6li\u00f0 millum Seke og t\u00e6r ba\u0301\u00f0ar. Eitt slag av dialogi vi\u00f0 dansi. R\u00f8rslurnar hja\u0301 Rannva\u0301 og Kristinu vo\u0301ru n\u00e6stan dukkukendar og mekaniskar, og skaptu myndina av Seke sum dukkuf\u00f8rara. Ta\u0301 to\u0301nleikurin kom inn i\u0301 stykki\u00f0, var talan um to\u0301nleik vi\u00f0 einum svakligum da\u0301mi yvir s\u00e6r. Mekanisku r\u00f8rslurnar og a\u0301gangandi to\u0301nlekurin skapti \u00f8rar myndir, i\u00f0 hildu a\u0301sko\u00f0aranum ru\u0301narbundnum. I\u0301 mun til hini stykkini, megna\u00f0i Rout Entry, at halda a\u0301sko\u00f0aran a\u0301huga\u00f0an. At Rannva\u0301, Seke og Kristina hava arbeitt saman, sa\u0301st a\u0301 go\u0301\u00f0u kemiini a\u0301 pallinum. Framf\u00f8rslan var sera flott."}]